Allerede tre måneder efter Hjørrings nye butikscenter åbnede, er butikschefen godt tilfreds med tallene.

Metropol i Hjørring slog dørene op den 4. marts, og allerede i den første måned havde centret 300.000 besøgende. Nu er hverdagen dog indtruffet, og Metropol har gennemsnitlig 45.000 besøgende om ugen. Målet er 2,3 millioner besøgende det første år, og en samlet omsætning på mellem 350 og 400 millioner kroner. - Det ser rigtig godt ud, og holder vi de planer, der er lagt, skal vi nok nå vores første års mål, siger centerchef Jes Jacob. Metropol består af 39 butikker, samt det nye Hjørring Bibliotek og et fitnesscenter, og dækker i alt 50.000 kvadratmeter.